Is oorsese Bokke die antwoord?Steven Kitshoff (Foto rugby-scapulaire.com) Dit help nie meer om verskonings te maak of verduidelikings te gee nie, daar moet die een of ander tyd oop kaarte gespeel word wanneer dit by die kies van die Springbokspan kom. Hoe anders verduidelik ŉ mens die insluiting van sewe spelers wat oorsee hul brood en botter verdien in die Springbokgroep van 31 spelers vir die Rugbykampioenskap? Daar word volgehou dat die Bokafrigter, Allister Coetzee, voorkeur aan plaaslike spelers gee, maar is dit waar? Is Morné Steyn ŉ beter belegging vir die toekoms as ŉ plaaslike jongeling? Sal Duane Vermeulen bo Warren Whiteley of Jaco Kriel ingespan word? En wat van Warwick Tecklenburg? Skrum Steven Kitshoff beter as die plaaslike stutte? Die Suid-Afrikaanse rugbybase moes jare gelede al ŉ beleid vasgepen het, maar hulle het dit aan die Bokafrigters en -keurders oorgelaat om die probleme te systap. Daar is te veel skuiwergate, te veel goeie spelers wat in Japan, Frankryk en Engeland speel. Om nou in te gryp is te laat, want die pond en jen is ŉ baie groter lokmiddel as die Boktrui, al sal die nuwelinge ons oor die volgende tien dae vertel oor daai oproep wat hulle ontvang het, oor die hoendervel wat hulle gekry het toe hulle die Boktrui oor die kop getrek het. Dis nie hulle skuld nie, hulle het ook drome gehad. Dis ŉ deurmekaarspul. Spelers wat net vir ŉ paar maande in Japan speel, dan weer Superrugby speel en dan ander weivelde in Frankryk en Engeland soek. Ander teken langtermyn-kontrakte oorsee en niemand kan hulle kwalik neem nie. Dis byna soos die Indiese Premierliga in krieket. Niemand skiet dit af nie, want dis die gans wat die goue eiers lê. Intussen moet die Bokbreier almal tevrede probeer hou.